ग्रेटर नोएडा। रहमत शाह (नाबाद 108) के शानदार शतक से अफगानिस्तान ने आयरलैंड को पांचवें वनडे में शुक्रवार को आठ गेंद शेष रहते सात विकेट से हराकर पांच मैचों की सीरीज 3-2 से जीत ली। अफगानिस्तान ने सीरीज के पहले दो मैच जीते लेकिन फिर अगले दो मैच गंवा भी दिये। अफगानिस्तान ने इसके बाद पांचवें वनडे में शानदार वापसी करते हुये जीत हासिल कर ली। अफगानिस्तान ने इस तरह आयरलैंड से तीन ट्वंटी-20 मैचों की सीरीज 3-0 से जीतने के बाद वनडे सीरीज पर 3-2 से कब्जा कर लिया। ग्रेटर नोएडा स्पोटर्स कॉम्पलेक्स मैदान में खेले गये इस मुकाबले में आयरलैंड ने ओपनर पॉल स्टर्लिंग (51) के अर्धशतक से 48.1 ओवर में 229 रन बनाये। एड जॉएस ने 42, कप्तान विलियम पोर्टरफील्ड ने 34 और नीएल ओ ब्रायन ने 34 रन का योगदान दिया। राशिद खान ने 29 रन पर चार विकेट और फरीद अहमद ने 65 रन पर तीन विकेट लिये। अफगानिस्तान ने लक्ष्य का पीछा करते हुये अपने तीन विकेट 98 रन तक गंवा दिये थे।